text: Patienter evakueret efter brand på sygehus 
  20 juni 2016 kl. 14.07
  En brand på Aabenraa sygehus mandag morgen medførte, at Skadestue, Akutafdelingen og de hjertemedicinske sengeafdelinger måtte evakueres.  
  Tidligt mandag morgen omkring klokken 05 måtte flere patienter evakueres fra Aabenraa Sygehus. Brand i en eltavle på Skadestuen betød, at både Akutafdelingen, Skadestuen og de hjertemedicinske sengestuer måtte evakueres. Patienter og personale måtte søge til parkeringspladsen. Det skriver Sygehus Sønderjylland på deres hjemmeside.
  - En røgcensor gik i gang, da der var en mindre røgudvikling, siger vagtchefen hos Syd- og Sønderjyllands Politi til TV SYD.   
  Evakueringen foregik via elevatoren efter ordre fra indsatslederen, der forinden havde haft mulighed for at rekognoscere området.
  
  Brandalarmen gik i gang kl. 5.11. Brandvæsnet ankom hurtigt til stedet og fik ilden slukket. Men på grund af røgen måtte de sidste patienter og medarbejdere vente med at vende tilbage til ved 7.30-tiden. 
  
  Bortset fra lidt røglugt kunne hverdagen snart efter fortsætte som normalt igen. Ingen kom alvorligt til skade, fortæller vagtchefen.
  